Landets politikredse skal være på mærkerne og være synlige, når politikerne kaster sig ud i valgkampen. Den generelle terrortrussel mod Danmark får nu efterretningstjenesten til at bede den åbne del af politiet om at være "yderst opmærksomme" på alt, der kan have betydning for sikkerheden. Det faktum, at 10-års-dagen for terrorangrebet mod USA den 11. september, falder få dage inden valget, giver også politiet ekstra anledning til at være på vagt. "PET har desuden anmodet politikredsene om i forbindelse med planlægningen af konkrete sikkerhedstiltag at sikre en synlig politimæssig tilstedeværelse i forhold til relevante lokaliteter, faciliteter og møder, der direkte eller indirekte spiller en rolle i forbindelse med valget", oplyser efterretningstjenesten. PET bemærker dog, at der i nyere tid kun har været få tilfælde af terror mod valghandlinger i den vestlige del af verden. Men ud over truslen fra terrorister, der vil Danmark ondt, så risikerer politikerne også at blive udsat for overfald eller chikane fra både ekstremister og uligevægtige personer, vurderer tjenesten. /ritzau/

Opsummering:
PET beder politiet landet over om at være ekstra opmærksomme under hele valgkampen.